**ΕΝΟΤΗΤΑ ΧΡΩΜΑΤΑ**

**ΜΑΘΗΜΑ 1**

**Βασικά Περιεχόμενα του ΣΜ:**

|  |  |  |  |
| --- | --- | --- | --- |
| **Επίπεδο:** Προδημοτική  **Ενότητα:** Χρώματα  **Διάρκεια:** 2 ώρες | | | |
| **Επιδιώξεις-Σκεπτικό-Σκοπός:**  Δείκτες επιτυχίας:  Να κατανοούν βασικό λεξιλόγιο που έχουν διδαχθεί.  Να απολαμβάνουν τραγούδια και σύντομα παραμύθια τα οποία συνοδεύονται με εποπτικά μέσα και ζωντανή διήγηση.  Να απαντούν μονολεκτικά ή με μικρές αυτοματοποιημένες φράσεις σε απλές ερωτήσεις και οδηγίες για τα χρώματα.  Δείκτες επάρκειας:   * Λεξιλόγιο για τα χρώματα: * το χρώμα, τα χρώματα, κόκκινο, κίτρινο, μπλε, μωβ, ροζ, καφέ, μαύρο, γκρίζο, κουκουβάγια, ουράνιο τόξο. * Τραγούδι και παραμύθι για τα χρώματα. * Ερωτήσεις και οδηγίες: Τι χρώμα είναι....;, Χρωματίστε/Χρωμάτισε * Επαναλαμβανόμενη γλώσσα: άσπρο, πορτοκαλί, πράσινο, γλώσσα τάξης | | | |
| Πορεία εργασίας – δραστηριότητες (και ένδειξη διάρκειάς τους σε λεπτά): | Διδακτικά μέσα και υλικά:  Οργάνωση τάξης-παιδιών: | Αξιολόγηση (Συντρέχουσα & Τελική) | Γλώσσα |
| **Εισαγωγή (10 λεπτά):**  Η/Ο εκπαιδευτικός κάνει έναρξη του μαθήματος με το τραγούδι καλωσορίσματος.  Ακολουθεί η ρουτίνα του παρουσιολογίου. | -Πίνακας  - τραγούδι «Ήρθα πάλι στο σχολείο» (βλέπε παράρτημα)  ***\*Η οργάνωση χώρου, καθώς και όλες οι δραστηριότητες θα πρέπει να προσαρμοστούν, με βάση τα μέτρα πρόληψης του COVID-19, που εφαρμόζονται στο κάθε σχολείο.\****  Κάθονται κυκλικά στην ολομέλεια. |  | Ε |
| **Αφόρμηση – Παρουσίαση νέου λεξιλογίου (10 λεπτά):**  Η/Ο εκπαιδευτικός δείχνει ξανά την κυπριακή σημαία και ζητά από τα παιδιά να θυμηθούν τα χρώματα που έμαθαν. Στη συνέχεια, προβάλει μέσω του βιντεοπροβολέα ή σε τυπωμένη μορφή καρτέλες με τα χρώματα. Ξεκινάμε από τα χρώματα που ήδη ξέρουν πορτοκαλί, πράσινο, άσπρο. Αναμένουμε ότι τα παιδιά θα ονομάσουν τα γνωστά τους χρώματα. Ο/Η εκπαιδευτικός παρουσιάζει τα υπόλοιπα χρώματα καλώντας τα παιδιά να επαναλαμβάνουν το λεξιλόγιο. | * Βιντεοπροβολέας * Κυπριακή σημαία   Κάθονται κυκλικά στην ολομέλεια. |  | Ε |
| **Δραστηριότητα 1 ( 15 λεπτά):**  Παιχνίδι με τις κάρτες χρωμάτων:  Ο/Η εκπαιδευτικός δείχνει μια - μια τις κάρτες και τα παιδιά ομαδικά λένε το χρώμα. Το παιχνίδι επαναλαμβάνεται 2-3 φορές. Κάθε φορά τα παιδιά ονομάζουν τα χρώματα με διαφορετική ένταση φωνής: όταν η/ο εκπαιδευτικός σηκώνει ψηλά το χέρι τα παιδιά λένε τις λέξεις δυνατά, όταν έχει το χέρι στον ώμο τα παιδιά λένε τις λέξεις με κανονική ένταση φωνής και όταν χαμηλώνει το χέρι, τα παιδιά λένε τις λέξεις ψιθυριστά, ενώ έπειτα την τοποθετεί σε περίοπτο μέρος.  Ο/Η εκπαιδευτικός αναποδογυρίζει τις κάρτες με τα χρώματα. Σηκώνει μια με τρόπο που να βλέπουν μόνο τα παιδιά το χρώμα και ρωτά: Τι χρώμα είναι; Είναι άσπρο; Τα παιδιά απαντούν ανάλογα. ( π.χ. Ναι, άσπρο ή όχι , πορτοκαλί) | * Καρτέλες με τα χρώματα   Οι μαθητές εργάζονται στην ολομέλεια. | Η/Ο εκπαιδευτικός αξιολογεί εάν τα παιδιά αναγνωρίζουν και ονομάζουν σωστά τα χρώματα. | Ε |
| **Δραστηριότητα 2 (10 λεπτά):**  Στη δραστηριότητα αυτή η/ο εκπαιδευτικός καλεί τους μαθητές να παίξουν το παιχνίδι «Καθρέφτης». Στο παιχνίδι αυτό η/ο εκπαιδευτικός λέει ένα χρώμα συνδέοντας το με μια κίνηση. Τα παιδιά θα πρέπει να επαναλάβουν τη λέξη με τον ίδιο τρόπο και κινήσεις/ ύφος που χρησιμοποιεί η/ο εκπαιδευτικός. Ακολούθως, καλούνται οι μαθητές να επαναλάβουν το παιχνίδι σε ζευγάρια. | * Καρτέλες με τα χρώματα   Η δραστηριότητα αυτή αρχικά, γίνεται στην ολομέλεια και στη συνέχεια σε ζευγάρια. | Η/Ο εκπαιδευτικός περιφέρεται μεταξύ των ζευγαριών και βοηθά όπου χρειάζεται στη σωστή προφορά των λέξεων. | Ε |
| **Δραστηριότητα 3 ( 10 λεπτά):**  Μπαίνουν όλες οι εικόνες στον πίνακα και κάθε φορά η/ο εκπαιδευτικός αφαιρεί μία εικόνα. Ακολούθως, οι μαθητές, στην ολομέλεια, καλούνται σε κάθε περίπτωση να αναφέρουν ποια εικόνα εξαφανίζεται. Η δραστηριότητα αυτή μπορεί να γίνει και με τη μορφή παιχνιδιού, χωρίζοντας την τάξη σε δύο ομάδες. Η/Ο εκπαιδευτικός μέσα από διάφορες ερωτήσεις ενθαρρύνει τους μαθητές να απαντήσουν χρησιμοποιώντας και άρθρο (π.χ. το μπλε.). Η ομάδα που θα δώσει τις πιο πολλές σωστές απαντήσεις είναι η νικήτρια. | * Καρτέλες με χρώματα   Τα παιδιά εργάζονται στην ολομέλεια και είναι χωρισμένα σε δύο ομάδες. | Η/Ο εκπαιδευτικός ενθαρρύνει και βοηθά τους μαθητές να απαντήσουν στην ερώτηση «Ποιο χρώμα λείπει;» και να προφέρουν τις λέξεις σωστά. | Ε |
| **Δραστηριότητα 4 (10 λεπτά):**  Η/Ο εκπαιδευτικός τραγουδά μια δική της/του διασκευή του τραγουδιού «Άσπρο, κόκκινο, κίτρινο, μπλε». Οι μαθητές, αρχικά, ακούνε το τραγούδι και καλούνται να ονομάσουν τι χρώματα αναφέρονται μέσα σ’ αυτό. Στη συνέχεια, η/ο εκπαιδευτικός τραγουδάει και πάλι το τραγούδι και καλεί τους μαθητές να σηκώνουν ψηλά την καρτέλα με το χρώμα που ακούν. Ακολούθως, η/ο εκπαιδευτικός τους ενθαρρύνει να τραγουδήσουν μαζί της/του επαναλαμβάνοντας αρκετές φορές τον κάθε στίχο. | * Τραγούδι (βλ. τραγούδια) Νοείται ότι μπορεί να χρησιμοποιηθεί οποιοδήποτε αυτοσχέδιο τραγούδι που ταιριάζει. * Καρτέλες με τα χρώματα ( 1 σετ για κάθε παιδί ή ανά ζευγάρι)   Η δραστηριότητα αυτή γίνεται στην ολομέλεια. | Η/Ο εκπαιδευτικός κατά τη διάρκεια του τραγουδιού αξιολογεί εάν οι μαθητές προφέρουν σωστά τα χρώματα. | Ε |
| **Δραστηριότητα 5 (10 λεπτά):**  Η/Ο εκπαιδευτικός στο σημείο αυτό καλεί τους μαθητές να παίξουν ένα παιχνίδι. Για το παιχνίδι αυτό ο/η εκπαιδευτικός τοποθέτησε από προηγουμένως, σε διάφορα σημεία της τάξης, καρτέλες με τα χρώματα του λεξιλογίου. Ο/Η εκπαιδευτικός φωνάζει ένα χρώμα και τα παιδιά θα πρέπει να αγγίξουν την ανάλογη κάρτα και να φωνάξουν δυνατά το χρώμα. Αν η ομάδα των παιδιών είναι μεγάλη μπορούν να χωριστούν σε 2 ομάδες. Η μια ομάδα θα είναι κοντά στον/στην εκπαιδευτικό. Θα τους δείχνει μια καρτέλα από άλλο σετ που θα κρατά και θα φωνάζουν το χρώμα. Η άλλη ομάδα θα πρέπει να αγγίξει την ανάλογη κάρτα που βρίσκεται στην τάξη. | * Καρτέλες με τα χρώματα   Οι μαθητές εργάζονται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να αναγνωρίζουν ηχητικά το νέο λεξιλόγιο, καθώς και αν το προφέρουν σωστά. | Ε |
| **Δραστηριότητα 6 (5 λεπτά):**  Η/Ο εκπαιδευτικός καλεί τους μαθητές να καθίσουν σε κύκλο και παρουσιάζει τη φιγούρα/ κούκλα κουκουβάγιας μαζί με το βιβλίο.  Η κουκουβάγια συστήνεται και τα παιδιά επαναλαμβάνουν τη λέξη κουκουβάγια. Η κουκουβάγια χαιρετά τα παιδιά και ρωτά ( όσο το δυνατόν περισσότερα παιδιά) «Πώς σε λένε;»  Στη συνέχεια τους δείχνει το βιβλίο και τους λέει πως θα πουν μια ιστορία. | * Καρτέλες με την ιστορία * Φιγούρα ή γαντόκουκλα (σε μορφή κουκουβάγιας)   Οι μαθητές κάθονται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να απαντούν επαναφέροντας λεξιλόγιο που έχουν διδαχτεί. | Ε |
| **Δραστηριότητα 7 (15 λεπτά):**  Η/Ο εκπαιδευτικός διαβάζει στους μαθητές το παραμύθι «Οοο.. είπε η κουκουβάγια», που είναι σχετικό με τα χρώματα, και τους καλεί κατά τη διάρκεια της αφήγησης να επαναλαμβάνουν τα χρώματα που ακούγονται. | * Παραμύθι με χρώματα   «Οοο.. είπε η κουκουβάγια»  Η δραστηριότητα γίνεται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να αναγνωρίζουν ηχητικά το νέο λεξιλόγιο, καθώς και αν το προφέρουν σωστά. | Ε |
| **Δραστηριότητα 8 (10 λεπτά):**  Η/Ο εκπαιδευτικός αναδιηγείται την ιστορία και τα παιδιά την δραματοποιούν. Πετούν σαν κουκουβάγια και κάθε φορά που αναφέρεται ένα χρώμα τα παιδιά πάνε κοντά στην ανάλογη καρτέλα, επαναλαμβάνοντας το χρώμα (οι καρτέλες είναι ήδη σκορπισμένες στην τάξη από τη δραστηριότητα 5). | * Εικόνες με τα χρώματα | Ο/Η εκπαιδευτικός παρατηρεί αν τα παιδιά αναγνωρίζουν τα χρώματα ακουστικά. | Ε |
| **Ολοκλήρωση –Αναστοχασμός-Κλείσιμο (15 λεπτά):**  Η/Ο εκπαιδευτικός δίνει σε κάθε μαθητή από ένα χαρτί Α4 .  Τα παιδιά θα πρέπει να φτιάξουν το δικό τους ουράνιο τόξο με όποια υλικά θέλουν.  Στο τέλος τα παιδιά λένε το τραγούδι για τη ρουτίνα κλεισίματος του μαθήματος. | - Χαρτί Α4  - Χρωματιστά μολύβια  - Χρωματιστά χαρτάκια  - κόλλα ( σε μορφή στικ για πιο εύκολη χρήση)  Οι μαθητές εργάζονται ατομικά. | Ο/Η εκπαιδευτικός περνά από τα παιδιά και τα ρωτά ποια χρώματα χρησιμοποίησαν. | Ε |

\*Με κόκκινο σημειώνονται οι δραστηριότητες οι οποίες πρέπει απαραίτητα να γίνουν για να υλοποιηθούν οι στόχοι του μαθήματος.